text: Slap mirakuløst fra påkørsel 
  26 oktober 2011 kl. 19.35
  Mors værste mareridt endte lykkeligt, da hendes søn løb ud på vejen, blev påkørt og slynget hen ad vejen.
  En mors værste mareridt forandrede sig onsdag eftermiddag på få sekunder til en lykkelig afslutning i udkanten af Esbjerg.
  Moderen havde hentet sin treårige dreng i en børnehave på Sædding Strandvej.
  Ud for børnehaven rev drengen sig løs fra moderen, løb bag om en parkeret bil og ud på vejen.
  Her blev han ramt af en bil og slynget hen ad vejen. Det kostede en voldsom forskrækkelse, gråd og tårer, men på sygehuset kunne det fastslås, at drengen var sluppet fra uheldet uden mén.
  - Nogen må have holdt hånden over den lille mand, siger vagtchef Erik Lindholdt fra Syd- og Sønderjyllands Politi.
  